**Informatīvais ziņojums**

**“Latvijas nacionālās pozīcijas Eiropas Savienības Transporta, telekomunikāciju un enerģētikas ministru padomes 2019.gada 6./7.jūnija sanāksmei”**

2019.gada 6./7.jūnijā Luksemburgā notiks Eiropas Savienības Transporta, telekomunikāciju un enerģētikas ministru padomes sanāksme, kuras darba kārtības pamatdaļā ir ietverti šādi Satiksmes ministrijas un Vides aizsardzības un reģionālās attīstības ministrijas kompetencē esoši jautājumi:

**1.** **Mobilitātes pakotne III: Priekšlikums Eiropas Parlamenta un Padomes Regulai par elektronisku informāciju par kravu pārvadājumiem (eFTI) – vispārējā pieeja** *(izstrādāta nacionālā pozīcija).*

2018. gada 17. maijā Eiropas Komisija nāca klajā ar Regulas projektu, kā daļu no Mobilitātes pakotnes III "Eiropa kustībā”, kas paredz ir izveidot vienotu tiesisko regulējumu kravu pārvadājumu digitālas informācijas pārsūtīšanas izmantošanai un tādējādi palīdzēt uzlabot efektivitāti transporta nozarē. Priekšlikuma konkrētie mērķi ir šādi: 1. obligāts pienākums visām attiecīgajām publiskajām iestādēm pieņemt kravu pārvadājumu pārrobežu informāciju elektroniskā veidā; 2. minētā pienākuma vienāda īstenošana no iestāžu puses; 3. dažādo IT sistēmu sadarbspēja un risinājumi, ko izmanto kravu pārvadājumu informācijas apmaiņai.

Komisija veica ietekmes novērtējumu par šķēršļiem, kas kavē kravu pārvadājumu dokumentu digitalizāciju, un iespējām, kā sekmēt elektroniskas dokumentu un informācijas apmaiņas plašāku izmantošanu. Galvenā Eiropas Komisijas apzinātā problēma ir tāda, ka iestādes nelabprāt un ne vienmēr pieņem informāciju vai dokumentus, ko uzņēmumi iesniedz elektroniski, kad iestādes tiem prasa iesniegt pierādījumus par atbilstību tiesību aktu nosacījumiem preču pārvadājumos dažādu Eiropas Savienības dalībvalstu teritorijās. Kā risinājums šī mērķa sasniegšanai ir izvēlēts sekojošais - pilnīgs dalībvalstu iestāžu pienākums pieņemt tiesību aktos noteikto kravu pārvadājumu informāciju vai dokumentāciju.

**Ministru padomē ir plānots vienoties par vispārējo pieeju.**

**Latvija var atbalstīt vienošanos par vispārējo pieeju.** Vienlaikus Latvija, līdzīgi kā citas valstis ir piesardzīgas par Regulas ieviešanas termiņu, ņemot vērā, ka pagaidām nav zināms datu apjoms un formāts, kas būs jāpieņem elektroniski kompetentajām iestādēm, jo nav izstrādātas tehniskās specifikācijas. Tas apgrūtina jebkādu finansiālo un laika grafiku plānošanu. Vienlaikus šis ir solis uz dokumentu digitalizāciju, kas ir viens no Eiropas Savienības virzieniem.

**2. Mobilitātes pakotne III: Priekšlikums Eiropas Parlamenta un Padomes Regulai par pasākumu racionalizēšanu ar mērķi veicināt Eiropas transporta tīkla (TEN-T) izveidi – progresa ziņojums** *(pozīcija netiek izstrādāta).*

2018.gada 17.maijā Komisija publicēja regulas priekšlikumu, kas nosaka pasākumu racionalizēšanu ar mērķi veicināt TEN-T ieviešanu. Regulas mērķis ir ietekmēt kopīgu interešu projektu ieviešanu, lai rezultatīvi un savlaicīgi - līdz 2030.gadam - pabeigtu TEN-T pamattīklu visā ES, novēršot kavēšanos un lielo nenoteiktību attiecībā uz dalībvalstu atšķirīgo administratīvo procedūru piemērošanu. Regulā ir noteikts, ka katra dalībvalsts izveido vienotu kompetentu atļauju piešķiršanas iestādi, kura atbild par integrētās atļaujas piešķiršanas procedūras pārvaldi TEN-T pamattīkla kopīgu interešu projektiem valstī.

**Ministru padomē ir plānots pieņemt zināšanai progresa ziņojumu.**

Latvija pieņem zināšanai Rumānijas Prezidentūras sagatavoto progresa ziņojumu.

**3. Mobilitātes pakotne I: Priekšlikums Eiropas Parlamenta un Padomes Direktīvai, ar ko groza Direktīvu 2006/1/EK par tādu transportlīdzekļu lietošanu, kas iznomāti bez vadītāja kravas pārvadāšanai – progresa ziņojums** *(nacionālā pozīcija netiek izstrādāta).*

2017. gada maijā Eiropas Komisija nāca klajā ar grozījumiem Direktīvā 2006/1/EK par tādu transportlīdzekļu lietošanu, kas iznomāti bez vadītāja kravas pārvadīšanai. Priekšlikums ir daļa no Mobilitātes pakotnes I. Direktīva 2006/1/EK kodificē agrākos noteikumus un paredz minimālo tirgus atvēršanas līmeni tādu transportlīdzekļu izmantošanai, kas iznomāti bez vadītājiem kravu pārvadāšanai starp dalībvalstīm, gan attiecīgā uz uzņēmumiem, kas veic uzņēmējdarbību to teritorijā, gan uz ņēmumiem, kas veic uzņēmējdarbību citā dalībvalstī.

**Ministru padomē ir plānots pieņemt zināšanai progresa ziņojumu.**

**Latvija pieņem zināšanai Rumānijas Prezidentūras sagatavoto progresa ziņojumu**, vienlaikus uzverot, ka tā turpmākā virzība saistāma ar iekļaušanu kopējā Mobilitātes pakotnē I un koordinējot spēkā stāšanās termiņus ar tajā esošajiem priekšlikumiem.

**4. Mobilitātes pakotne I: Priekšlikums Eiropas Parlamenta un Padomes Direktīvai, ar ko groza Direktīvu 1999/68 par Eirovinjeti (infrastruktūru lietošanas maksas noteikšanas Direktīva) – progresa ziņojums** (*pozīcija netiek izstrādāta).*

2017. gada 31.maijā Eiropas Komisija nāca klajā ar t.s. Mobilitātes pakotni, kas sastāv no 2 daļām - autotransporta sociālā bloka un kravu autopārvadājumu tirgus darbību regulējošie tiesību aktu projektiem un ceļu maksas tiesību aktu projektiem.

Ceļu maksu priekšlikumi ietver *Grozījumus Direktīvā 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem*, kas paredz principus "piesārņotājs maksā" un "lietotājs maksā" plašāku piemērošanu, kā arī paplašināt direktīvas piemērošanas tvērumu, iekļaujot tajā autobusus, vieglos kravas automobiļus un pasažieru automobiļus, radīt autoceļu nodevu ieņēmumu izmantošanas caurskatāmību, kā arī sniegt informāciju par infrastruktūras kvalitāti u.c. prasības.

Diskusijas par priekšlikumiem notika Padomes Sauszemes transporta jautājumu darba grupās. Līdz ar to Rumānijas Prezidentūra ir izstrādājusi progresa ziņojumu, kas iezīmē šo jautājumu virzību un galvenos problēmjautājumus, piemēram, attāluma/laika vinjete, ieņēmumu novirzīšana, ietekmi uz spēkā esošajiem koncesiju līgumiem u.c. jautājumiem.

**Ministru padomē ir plānots pieņemt zināšanai progresa ziņojumu.**

**Latvija pieņem zināšanai Rumānijas Prezidentūras sagatavoto progresa ziņojumu.**

**5. Priekšlikumu Eiropas Parlamenta un Padomes Regulai par dzelzceļa pasažieru tiesībām un pienākumiem – progresa ziņojums** (*pozīcija netiek izstrādāta).*

Eiropas Komisija 2017.gada 27.septembrī publicēja Priekšlikumu Eiropas Parlamenta un Padomes regulai par dzelzceļa pasažieru tiesībām un pienākumiem (pārstrādāta redakcija), kura paredz aizstāt pašreiz spēkā esošo Eiropas Parlamenta un Padomes 2007.gada 23.oktobra regulu (EK) Nr. 1371/2007 par dzelzceļa pasažieru tiesībām un pienākumiem. Galvenie iemesli regulējuma pārskatīšanai saistīti ar problēmu risināšanu attiecībā uz *force majeure* situācijām, personu ar invaliditāti un personu ar ierobežotām pārvietošanās spējām tiesībām, informāciju par tranzīta biļetēm un to pieejamību.

Priekšlikums ir ticis skatīts Padomes Sauszemes transporta jautājumu darba grupās. Līdz ar to Rumānijas Prezidentūra ir izstrādājusi progresa ziņojumu, kurā īsi iezīmē šo jautājumu virzību un tālākajās diskusijās risināmos jautājumus, piemēram, izņēmumu apjoms, kā arī palīdzība sniegšanas apjoms pasažieriem ar invaliditāti un ierobežotām pārvietošanās spējām nodrošināt tajās stacijās un vilcienos, kur nav personāla.

**Ministru padomē ir plānots pieņemt zināšanai progresa ziņojumu.**

**Latvija pieņem zināšanai Rumānijas Prezidentūras sagatavoto progresa ziņojumu.**

**6. Secinājumi par Stratēģiju par Digitālu Eiropu pēc 2020. gada: “Digitālās un ekonomiskās konkurētspējas veicināšana visā Savienībā un digitālā kohēzija” – politikas debates un pieņemšana** *(Vides aizsardzības un reģionālās attīstības ministrijas kompetences jautājums, ir izstrādāta pozīcija).*

Pēc telesakaru ministru debatēm Eiropas Savienības Transporta, telekomunikāciju un enerģētikas ministru padomes neformālajā sanāksmē Bukarestē 2019. gada 1. martā, un balstoties uz ES dalībvalstu ieguldījumu, ir izstrādāti Padomes secinājumi par augsti digitalizētas Eiropas nākotni pēc 2020. gada.

Atbalsts tādām jomām kā mākslīgais intelekts, superdatori, kiberdrošība, digitālo prasmju attīstīšana un valstu pārvalžu digitalizācija palīdzēs pabeigt digitālā vienotā tirgus izveidi, kas ir būtiska Eiropas Savienības prioritāte, ņemot vērā, ka digitalizācija ir izaugsmes, ekonomiskās attīstības, nodarbinātības un inovāciju virzītājspēks, kas rada jaunas iespējas, produktus un pakalpojumus.

Lai gan šobrīd ir jākoncentrējas uz pašreizējo Digitālā vienotā tirgus iniciatīvu ieviešanu, ir jāpievēršas arī nākotnes prioritāšu izvirzīšanai, jo digitālajā vienotajā tirgū datu ekonomika, vadošās digitālās tehnoloģijas, piemēram, mākslīgais intelekts, mākoņskaitļošana, lietu internets, augstas veiktspējas skaitļošana un blokķēdes tehnoloģija veicinās Eiropas uzņēmumu attīstību un izaugsmi, tostarp, arī globāli.

**Latvija kopumā atbalsta Padomes secinājumu apstiprināšanu.**

Vienlaikus Latvija uzsver nepieciešamību turpināt darbu, lai izveidotu patiesu digitālo vienoto tirgu, radot tam atbilstošu uzticamu un drošu infrastruktūru ar vislabāko iespējamo savienojamību, nodrošinātu digitālajam laikmetam atbilstošas prasmes, Eiropas uzņēmumu, īpaši MVU un jaunuzņēmumu, attīstības veicināšanu, radot priekšnosacījumus inovatīvu privātā sektora un publisko pakalpojumu izstrādei, produktivitātes celšanai un ekonomiskai izaugsmei.

**7. Padomes lēmums par Eiropas Savienības dalību Starptautiskās Telesakaru savienības (ITU) Pasaules radiosakaru konferencē 2019.gadā (PRK-19) – pieņemšana** *(izstrādāta nacionālā pozīcija).*

Eiropas Komisija 2019.gada 28.februārī ir nākusi klajā ar priekšlikumu Padomes Lēmumam par nostāju, kas Eiropas Savienības vārdā jāpieņem Starptautiskās Telesakaru savienības Pasaules radiosakaru konferencē 2019.gadā (WRC-19).

**Ministru padomē ir plānots apstiprināt Padomes lēmumu.**

**Latvija kopumā atbalsta Padomes Lēmuma apstiprināšanu.**

**8. Privātuma un elektronisko sakaru Regula – progresa ziņojums** (*pozīcija netiek izstrādāta).*

2017.gada 16.janvārī Eiropas Komisija publicēja priekšlikumu par privātās dzīves neaizskaramību un personas datu aizsardzību elektronisko sakaru jomā. Tā mērķis ir konkretizēt un papildināt vispārējos noteikumus par personas datu aizsardzību, kas izklāstīti Vispārīgajā datu aizsardzības regulā (*2016/679/ES*) attiecībā uz elektronisko sakaru datiem, kas uzskatāmi par personas datiem. Tādēļ Regulas priekšlikums neparedz pazemināt fizisku personu aizsardzības līmeni, kāds noteikts ar Vispārīgo datu aizsardzības regulu. Elektronisko sakaru datu apstrāde, ko veic elektronisko sakaru pakalpojumu sniedzēji, būtu pieļaujama tikai saskaņā ar šo E-privātuma regulas priekšlikumu. Tāpat Regulas projekts paredz noteikumus par fizisku un juridisku personu elektronisko sakaru un viņu galiekārtās glabātās informācijas aizsardzību.

Priekšlikums ir ticis skatīts Padomes Telesakaru un informācijas sabiedrības jautājumu darba grupā darbs. Līdz ar to Rumānijas Prezidentūra ir izstrādājusi progresa ziņojumu, kurā īsi iezīmē šo jautājumu virzību un tālākajās diskusijās risināmos jautājumus, piemēram, uzraudzības jautājumi, mijiedarbība ar jaunajām tehnoloģijām u.c.

**Ministru padomē ir plānots pieņemt zināšanai progresa ziņojumu.**

**Latvija pieņem zināšanai Rumānijas Prezidentūras sagatavoto progresa ziņojumu.**

Tāpat Ministru padomē abās dienās sadaļā “Cita informācija” ir iekļauti sekojoši informatīvie jautājumi:

1. Pašreizējie tiesību aktu priekšlikumi:
   1. Direktīva, ar kuru atceļ Direktīvu 2008/96/EK par ceļu infrastruktūras drošības pārvaldību;
   2. Regula, ar ko izveido Eiropas Jūras vienloga sistēmas vidi;
   3. Direktīva par jūrnieku minimālo sagatavotības līmeni;
   4. Direktīva par “tīro” un energoefektīvo autotransporta līdzekļu izmantošanas veicināšanu;
   5. Lēmums, ar ko groza Direktīvu 96/53/EK par transportlīdzekļu masu un gabarītiem;
   6. Regula, ar ko izveido Eiropas infrastruktūras savienošanas instrumentu;
   7. Direktīva par sezonālās laika maiņas atcelšanu – Rumānijas Prezidentūras sniegtā informācijā (*Ekonomikas ministrijas kompetencē esošs jautājums*);
2. Tīru planētu visiem: Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku – Rumānijas Prezidentūras sniegtā informācijā (*Vides aizsardzības un reģionālās attīstības ministrijas kompetences jautājums*);
3. Gaisa telpas kapacitāte – Rumānijas Prezidentūras sniegtā informācija;
4. Siltumnīcefekta izraisošo gāzu emisiju un pārslogojuma novēršana, izmantojot aviācijas cenu noteikšanu – Luksemburgas delegācijas informācija (*Finanšu ministrijas kompetences jautājums)*;
5. ES-Ķīnas samita iznākumi (2019. gada 9. aprīlis, Brisele, Beļģija) – Eiropas Komisijas informācija;
6. Pētījums par ārējām izmaksām transporta sektorā – Eiropas Komisijas informācija;
7. Konference par “*Via Carpatia* maršruta īstenošanas ieguvumiem reģionos” (2019. gada 17. aprīlis, Laņcuta, Polija) – Polijas delegācijas informācija;
8. Ienākošās Prezidentūras darba kārtības programma – Somijas Prezidentūras sniegtā informācija;
9. Pašreizējie tiesību aktu priekšlikumi:
   1. Regula, ar ko laikposmam no 2021. līdz 2027. gadam izveido Digitālās Eiropas programmu *(Vides aizsardzības un reģionālās attīstības ministrijas kompetences jautājums)*;
   2. Regula, ar ko izveido Eiropas kiberdrošības kompetenču centru un Nacionālo koordinācijas centru tīklu – Rumānijas Prezidentūras sniegtā informācija *(Aizsardzības ministrijas kompetences jautājums);*
10. Prāgas 5G drošības konference (2019. gada 1. maijs, Prāga, Čehijas Republika) – Čehijas Republikas delegācijas sniegtā informācija (*Aizsardzības ministrijas kompetences jautājums)*;
11. Pārskats par Rumānijas Prezidentūras pasākumiem – Rumānijas Prezidentūras sniegtā informācija.

Latvijas delegācijas vadītājs 2019. gada 6.jūnija (transporta jautājumi) sanāksmē būs satiksmes ministrs Tālis Linkaits. Latvijas delegācijas vadītājs 2019.gada 7.jūnija (telesakaru jautājumi) sanāksmē Satiksmes ministrijas un Vides aizsardzības un reģionālās attīstības ministrijas kompetencē esošajos jautājumos būs Vides aizsardzības un reģionālās attīstības ministrijas parlamentārais sekretārs Artūrs Toms Plešs.

Vienlaikus 2019. gada 6.jūnijā Transporta ministru padomes ietvaros notiks arī Austrumu partnerības transporta ministru sanāksme, kuras ietvaros ir paredzēts apstiprināt sadarbības deklarāciju, kurā tiek uzsvērta sadarbība visos transporta veidos, t.sk. tālākas ES investīcijas Austrumu partnerības valstu sadarbības projektos, ko Latvija, tāpat kā visas dalībvalstis, atbalsta.

Iesniedzējs:

Satiksmes ministrs T.Linkaits

Vizē: valsts sekretāra p.i. Dž.Innusa

Elīna Šimiņa-Neverovska 67028254

[elina.simina@sam.gov.lv](mailto:egita@sam.gov.lv)